Nariadenie Komisie (ES) č. 184/2004
z 2. februára 2004,
ktorým sa ukončuje systém spätného dohľadu v súvislosti s určitými výrobkami z ocele, zavedený nariadením (ES) č. 1695/2002
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 3285/94 o spoločných pravidlách pre dovozy a o zrušení nariadenia (ES) č. 518/94 [1], naposledy zmenené a doplnené nariadením Rady (ES) č. 2474/2000 [2], a najmä jeho článok 21,
so zreteľom na nariadenie Rady (ES) č. 519/94 o spoločných pravidlách pre dovozy z určitých tretích krajín a o zrušení nariadení (EHS) č. 1765/82, 1766/82 a 3420/83 [3], naposledy zmenené a doplnené nariadením (ES) č. 427/2003 [4], a najmä jeho článok 18,
po porade v rámci Poradného výboru zriadeného podľa článku 4 nariadenia (ES) č. 3285/94 a nariadenia (ES) č. 519/94,
keďže:
KONANIE
(1) 27. septembra 2002 po dôkladnom skúmaní v súvislosti s dvadsaťjeden výrobkami z ocele, Komisia skonštatovala, že trendy v dovoze určitých výrobkov z ocele by mohli spôsobiť škodu výrobcom zo Spoločenstva, a že je v záujmoch spoločenstva zaviesť systém spätného dohľadu. Systém spätného dohľadu bol preto zavedený nariadením Komisie (ES) č. 1695/2002 [5] v súvislosti so 14 výrobkami z ocele, konkrétne ploché valcované výrobky zo železa, z legovanej alebo nelegovanej ocele na elektrotechnické účely (iné ako s orientovanou štruktúrou), ploché valcované výrobky zo železa, z legovanej alebo nelegovanej ocele, plátované, pokovované alebo potiahnuté, ploché valcované výrobky zo železa, z legovanej alebo nelegovanej ocele, natierané, lakované alebo potiahnuté plastmi, pocínované výrobky, ploché valcované výrobky zo železa, z legovanej alebo nelegovanej ocele, nie vo zvitkoch, po valcovaní za tepla alebo povrchovej úprave vrátane plátovania už ďalej neopracované, ploché valcované výrobky zo železa alebo z nelegovanej ocele, neplátované, nepokované ani nepotiahnuté, tyče a prúty z nelegovanej ocele a duté vrtné tyče, uholníky, tvarovky a profily zo železa alebo z nelegovanej ocele, tyče a prúty z legovanej ocele a duté vrtné tyče, uholníky, tvarovky a profily z legovanej ocele, tyče a prúty zo železa alebo z nelegovanej ocele neupravené iným spôsobom ako kovaním za tepla, valcovaním za tepla, ťahaním za tepla alebo pretláčaním za tepla, prípadne po valcovaní ešte krútené, tyče a prúty z nehrdzavejúcej ocele a uholníky, tvarovky a profily z nehrdzavejúcej ocele, tyče a prúty valcované za tepla, v nepravidelne navinutých zvitkoch z nehrdzavejúcej ocele, drôty z nehrdzavejúcej ocele, plynové rúry a rúrky, duté profily (všetky konkrétne popísané v prílohe I k horeuvedenému nariadeniu;
(2) v úvodnom ustanovení 64 nariadenia Komisie (ES) č. 1695/2002 pripomenula, že kontrolné opatrenia je treba zaviesť na to isté obdobie ako konečné bezpečnostné opatrenia pri určitých výrobkoch z ocele zavedené nariadením Komisie (ES) č. 1694/2002 [6]. Tieto konečné bezpečnostné opatrenia boli zrušené s platnosťou od 8. decembra 2003 nariadením Komisie (ES) č. 2142/2003 [7]. Následne, je teraz treba zrušiť kontrolné opatrenia,
PRIJALA TOTO NARIADENIE:
Článok 1
Článok 3 nariadenia Komisie (ES) č. 1695/2002 sa týmto zrušuje.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 2. februára 2004